

## สถาบันทันตกรรม กรมการแพทย์ โชว์การบูรณะฟันด้วยเทคโนโลยีดิจิทัล ให้พร้อมใช้งานได้ทันที

**กรมการแพทย์ โดยสถาบันทันตกรรม** เปิดตัวเทคโนโลยีใหม่ ครอบฟันในวันเดียว (One-Day Crown)   
การบูรณะฟันโดยใช้เทคโนโลยีดิจิทัลเข้ามาผสมผสานในทุกขั้นตอนการรักษา สามารถทำให้ฟันที่ต้องการบูรณะกลับมาใช้งานได้ทันที โดยไม่ต้องมาพบทันตแพทย์หลายครั้ง เป็นกระบวนการที่ตอบโจทย์การรักษาผู้ป่วยได้อย่างรวดเร็วและมีประสิทธิภาพ

**นายแพทย์ไพโรจน์ สุรัตนวนิช รองอธิบดีกรมการแพทย์** กล่าวว่า โรคทางทันตกรรมเป็นหนึ่งในปัญหาสุขภาพที่มีผลกระทบต่อการใช้ชีวิตประจำวันของประชาชน ส่งผลต่อการบดเคี้ยวอาหาร พูดคุย ที่สำคัญคือ สูญเสียความมั่นใจในรอยยิ้ม สถาบันทันตกรรม กรมการแพทย์เป็นสถาบันทันตกรรมระดับชาติที่มีคุณภาพและทันสมัยเพื่อสุขภาพช่องปากที่ดีของประชาชน มุ่งเน้นการนำเทคโนโลยีสมัยใหม่มาใช้ในการรักษาผู้ป่วยเพื่อเพิ่มประสิทธิภาพในการดูแลสุขภาพช่องปากของประชาชน การทำครอบฟันในวันเดียวถือเป็นก้าวสำคัญในการพัฒนาเทคโนโลยีทันตกรรมที่ตอบโจทย์การรักษาผู้ป่วย ไม่เพียงช่วยประหยัดเวลา แต่ยังช่วยให้ผู้ป่วยได้รับฟันที่สวยงามและสามารถใช้งานได้ทันที

**ทันตแพทย์หญิงสุมนา โพธิ์ศรีทอง ผู้อำนวยการสถาบันทันตกรรม กรมการแพทย์** กล่าวเพิ่มเติมว่า เมื่อฟันเกิดความเสียหายมากจนไม่สามารถบูรณะด้วยการอุดฟันได้ จึงมีความจำเป็นต้องทำครอบฟันมาหุ้มรอบฟันทั้งซี่ ซึ่งในอดีตการทำครอบฟันต้องมาพบทันตแพทย์หลายครั้ง และใช้เวลานานหลายวัน แต่ปัจจุบันสถาบันทันตกรรมมีการนำเทคโนโลยีดิจิทัลที่ทันสมัยมาช่วยในการออกแบบและผลิตครอบฟันทำให้สามารถทำครอบฟันที่มีความแข็งแรงและสวยงามให้เสร็จได้ภายในวันเดียวทำให้เกิดความสะดวกสบายกับการใช้ชีวิตของผู้ป่วยมากขึ้น

การทำครอบฟันในวันเดียว(One-Day Crown) มีขึ้นตอนดังนี้ 1.เมื่อทันตแพทย์ตรวจวินิจฉัยและกรอแต่งฟันเรียบร้อยแล้ว จะทำการสแกนฟันแบบดิจิทัลโดยใช้เครื่องสแกนในการสแกนฟันแบบสามมิติ (3D Scanner) แทนการใช้วิธีการพิมพ์ปากแบบดั้งเดิม ไม่ต้องใช้วัสดุพิมพ์ปากให้ระคายเคือง และสามารถโอนถ่ายข้อมูลไปยังคอมพิวเตอร์ได้ทันทีเพิ่มความแม่นยำในการสร้างโมเดลฟัน 2. การออกแบบครอบฟันด้วยคอมพิวเตอร์ (CAD: Computer-Aided Design) เป็นการใช้ซอฟท์แวร์ในการออกแบบชิ้นงานที่มีความละเอียดสูง โดยการนำข้อมูลช่องปากจาก 3D Scanner มาประกอบการออกแบบชิ้นงานที่เหมาะสำหรับช่องปากของคนไข้ได้อย่างรวดเร็ว และแม่นยำ ทั้งยังสามารถจำลองการรักษาและปรับเปลี่ยนได้ตามความต้องการ 3. การผลิตชิ้นงาน (CAM: Computer-Aided Manufacturing) ชิ้นงานครอบฟันจะถูกกลึงผ่านเครื่องกลึงด้วยระบบคอมพิวเตอร์ที่มีความเที่ยงตรงสูงโดยใช้วัสดุที่มีความแข็งแรงและสวยงาม ทั้งนี้สามารถผลิตครอบฟันได้ภายในเวลาเพียง 2 ชั่วโมง โดยมีช่างทันตกรรมประจำสถาบันทันตกรรม ทำให้ทันตแพทย์สามารถคุมการผลิตอย่างใกล้ชิด 4.ทำการยึดครอบฟันเข้าที่ฟันของผู้ป่วยและประเมินการสบฟัน

การนำเทคโนโลยีดิจิทัลมาใช้ในการทำครอบฟันไม่เพียงแต่เพิ่มความแม่นยำและประสิทธิภาพในการรักษาเท่านั้น แต่ยังช่วยลดเวลาและทำให้เกิดความสะดวกสบายกับการใช้ชีวิต ไม่ต้องใส่ครอบฟันชั่วคราวเพื่อรอครอบฟัน ได้ผลลัพธ์ที่รวดเร็วทำเสร็จภายในวันเดียวและครั้งเดียว

#กรมการแพทย์ #สถาบันทันตกรรม #One-Day-Crown

- ขอขอบคุณ -

9 เมษายน 2568